

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------



 Αθήνα, 25 Μαΐου 2021

**Επίσκεψη κυβερνητικού κλιμακίου στο Τατόι – Σε πλήρη εξέλιξη τα έργα αντιπυρικής προστασίας από την Πολιτική Προστασία**

Στο Τατόι μετέβη σήμερα κυβερνητικό κλιμάκιο, αποτελούμενο από την Υπουργό Πολιτισμού και Αθλητισμού Λίνα Μενδώνη, τον Υφυπουργό Πολιτικής Προστασίας και Διαχείρισης Κρίσεων, Νίκο Χαρδαλιά και τον Υφυπουργό Περιβάλλοντος και Ενέργειας, Γιώργο Αμυρά. Παρόντες ήταν επίσης, ο Γενικός Γραμματέας Πολιτικής Προστασίας, Βασίλειος Παπαγεωργίου και ο Γενικός Διευθυντής Συντονισμού της Γενικής Γραμματείας Πολιτικής Προστασίας, Φοίβος Θεοδώρου.

Πραγματοποιήθηκε επιτόπια αυτοψία των εργασιών καθαρισμού και προληπτικής απομάκρυνσης εύφλεκτης ύλης που πραγματοποιούνται στην περιοχή του Τατοΐου υπό την ευθύνη της Πολιτικής Προστασίας, ενώ οι παριστάμενοι ενημερώθηκαν διεξοδικά από τον Αναπληρωτή Δασάρχη του Εθνικού Δρυμού Πάρνηθας, Γιώργο Φρούσιο, για τις ιδιαίτερες συνθήκες και ανάγκες της περιοχής.

Σημειώνεται ότι χθες, 24 Μαΐου, πραγματοποιήθηκε σύσκεψη υπό τον πρωθυπουργό, Κυριάκο Μητσοτάκη, στην Πολιτική Προστασία με αντικείμενο τον αντιπυρικό σχεδιασμό, με συμμετοχή των 11 Δημάρχων της Αττικής στις περιοχές ευθύνης των οποίων εντοπίζονται περιοχές με ιδιαίτερα χαρακτηριστικά επικινδυνότητας, μεταξύ αυτών και η ευρύτερη περιοχή του Τατοΐου.

Υπενθυμίζεται ότι στις 10 Μαΐου, με απόφαση του Γενικού Γραμματέα Πολιτικής Προστασίας, Βασίλειου Παπαγεωργίου, 18 περιοχές της Αττικής σε 11 Δήμους κηρύχθηκαν σε Κατάσταση Ειδικής Κινητοποίησης Πολιτικής Προστασίας, προκειμένου οι δημοτικές Αρχές να διευκολυνθούν στο έργο τους και να δρομολογήσουν άμεσα έργα που αφορούν σε μείωση του κινδύνου εκδήλωσης πυρκαγιάς, ιδίως σε μικτές περιοχές δασών/πόλεων και οικισμών, σύμφωνα και με το Γενικό Σχέδιο της Πολιτικής Προστασίας για την Αντιμετώπιση Εκτάκτων Αναγκών εξαιτίας Δασικών Πυρκαγιών με την κωδική ονομασία «ΙΟΛΑΟΣ».